**LÁTOGATÓ FOGADÁSSAL KAPCSOLATOS ÁLTALÁNOS SZABÁLYOK**

**Alapvető szabályok:**

Intézetünkben a fogvatartottak a rezsimszabályoknak megfelelő időközönként fogadhatják az engedélyezett kapcsolattartóikat látogatás céljából. A fogvatartott - írásban indokolva - kérelmezheti a soros (ütemezett) látogatáson kívüli beszélő engedélyezését. A fogvatartotthoz egy időben egyszerre négy személy jöhet látogatóba. Gyermekkorú látogató csak felnőtt korú látogató kíséretében léphet be az intézetbe.

A látogatási engedélyt előzetesen a fogvatartottnak kell kérnie. Az erre a célra rendszeresített nyomtatványon a fogvatartott nyilatkozik arról, hogy mely személyeket kívánja látogatáson fogadni. A látogatásról szóló értesítésen rögzíti:

* a látogatásra jelölt nagykorú személyek nevét, címét és rokoni fokát (kapcsolattartási

indokát),

* a 18 éven aluli személyek nevét, életkorát, címét, rokoni fokát,
* a látogatás időpontjának és helyének megjelölését,

A látogatásra szóló értesítést a reintegrációs tisztnél kell leadni a tervezett látogatás előtt minimum 15 nappal. A reintegrációs tiszt az általa ellenőrzött és engedélyezett gépi látogatási értesítőt a fogvatartottal aláíratja és a látogatás esedékessége előtt 10 nappal azt a címzettnek kiküldi.

A látogatások időpontját - fogvatartotti csoportokra beosztva - a hirdetőtáblákon elhelyezett tájékoztatókban szabályozzuk.

**Látogatási előírások:**

A látogatás az erre a célra kialakított helyiségben, asztal mellett, ülve kerül lebonyolításra.

A látogatás időtartama a rezsimszabályoknak megfelelően, fogvatartottanként változó lehet.

A látogatók beléptetése (igazoltatása és ellenőrzése) a látogatás megkezdése előtt minimum 45 perccel előbb megkezdődik.

A látogatásra érkező személyeknek a beléptetésekor igazolniuk kell magukat. A kapcsolattartó személyazonosságának megállapítása a látogatási értesítő és a személyazonosságot igazoló érvényes fényképes okmány adatainak összehasonlításával történik.

A látogatás megtagadható, amennyiben nem igazolható a látogatásra érkező személy azonossága.

Szeszesital hatása alatt álló személy az intézetbe nem léphet be.

A látogató a járművét az intézet területére nem viheti be, ott nem parkolhat.

Ruházatát és csomagját ellenőrzik, melyhez technikai eszköz és szolgálati kutya is igénybe vehető. Be- és kilépéskor a látogatóknak fémkereső kapun kell áthaladniuk. A ruházat közvetlen átvizsgálását csak a személyi állománynak a látogatóval azonos nemű tagja végezheti. Indokolt esetben a személyi állomány tagja - szemérmet nem sértő módon - kézi fémkeresővel átvizsgálhatja a ruházatukat.

A látogató az elítélttel az arra kijelölt helyiségben beszélhet, a beszélgetés ellenőrizhető.

A látogató kilépésekor a fent meghatározott átvizsgálás rendelkezései is értelemszerűen végrehajtásra kerülhetnek.

Az intézetbe belépő személy köteles betartani az intézet rendjére, a házirendre és a fogva tartás biztonságára vonatkozó előírásokat (ezekről a látogatás megkezdésekor a látogatást irányító testületi tag ismertetőt tart).

Az intézetbe nem vihető be a közbiztonságra, valamint az intézet rendjére és a fogva tartás biztonságára veszélyes tárgy, így különösen:

* lőfegyver, lőszer,
* robbanószer,
* szúró- vagy vágóeszköz,
* kábítószer, továbbá nem vihető be, illetve nem használható a beléptető kapun és különösen az intézet területén
* adóvevő készülék,
* telefon,
* fényképezőgép, illetve
* hang- és képfelvevő készülék.

A tiltott, ill. az egyéb személyes tárgyakat (táskát, retikült stb.) az arra kijelölt szekrényekben kell elhelyezni.

Az elítélt által megjelölt személyek részére a látogatásról az intézet az elítélt útján értesítést küld.

A látogatók közül ki kell zárnunk azt, akit az ügyész vagy a bíróság a folyamatban lévő büntetőeljárás eredményessége érdekében attól eltiltott, illetve azt, akinek a magatartása - a rendelkezésre álló adatok alapján - az intézet biztonságára veszélyt jelent.

A látogatás félbeszakítható, ha az elítélt vagy látogatója a látogatás rendjét megsérti, és azt figyelmeztetés ellenére sem hagyja abba.

A látogatást megszakítjuk, ha az elítélt vagy a látogató magatartása az intézet biztonságát közvetlenül sérti vagy veszélyezteti.

Az elítélt egy időben 4 fő látogatót fogadhat. A látogatók és a fogvatartottak között fizikai kontaktus nem lehet. Az asztal közepén elhelyezett térelválasztó felett átnyúlni tilos.

A látogatás időpontját, valamint annak időtartamát a parancsnok rendelkezésének megfelelően az értesítésen fel kell tüntetni, mely alkalmanként 30 percnél rövidebb nem lehet.

Az elítélt látogatójának ajándékot vagy más tárgyat írásos engedély alapján, a látogatás felügyeletét ellátó közvetlen jelenlétében adhat át.

Kérjük, hogy a látogatás lehetőségéről szóló értesítést figyelmesen olvassa le, mert azon szerepelni kell a következőknek:

* + 1. a látogatásra jogosult neve,
    2. a látogatás időpontja és időtartama,
    3. felhívás, hogy a látogató a személyazonosságát igazoló okmányt hozza magával,
    4. a látogató fogadás helye, és módja.

A látogatás időtartama alatt lehetőség van a kiétkezési bolt munkatársánál maximum 5 kg súlyú csomag összeállítására, mely vásárlást a látogatás tartama alatt tehet meg. A csomag vásárlásához a fogvatartotthoz kapcsolódó személyes azonosító számot, illetve kódot feltétlenül hozza magával.

A büntetés-végrehajtási intézet rendjét, a fogva tartás biztonságát közvetlenül vagy súlyosan sértő vagy veszélyeztető események felszámolásának az idejére az intézet parancsnoka elrendelheti a látogató fogadásának részleges felfüggesztését.

A látogatással kapcsolatos egyéb, elsősorban a helyi szabályokkal kapcsolatos kérdéseire a látogatás helyszínén szolgálati feladatot ellátó személyzettől kaphat felvilágosítást.

**Egyéb szabályok:**

A látogatás elmaradásáról a fogvatartott saját költségére (levélben, telefonon, távirattal) köteles értesíteni a kapcsolattartóját, ha a látogatás elmaradását annak időpontja előtt legalább öt nappal tudomására hozták. Egyéb esetekben az értesítés az intézet feladata és a költségek is az intézetet terhelik. Ha a látogatás elmaradásáért nem a fogvatartott a felelős, úgy kérelmére új lehetőséget biztosít az intézet.

Amennyiben olyan személy érkezik a látogatásra, aki a látogatási értesítőn nincs feltüntetve, csak akkor léptethető be az intézetbe, ha a fogvatartott kapcsolattartói között szerepel, és a fogvatartott fogadja. A beléptetés engedélyezésére a látogatás irányításával megbízott személyi állomány tagja jogosult.

A látogatást követően a fogvatartott csak személyi motozása után engedhető a zárkájába.

A látogatás elősegítése érdekében – méltányossági alapon, kérelemre – a két intézet parancsnokának együttes engedélyével a kapcsolattartó lakóhelyéhez közelebbi intézetbe szállítható át ideiglenesen a fogvatartott.

A látogatók egyéb tárgyakat csak látogatást lebonyolító reintegrációs tiszt előzetes engedélyével adhatnak át. Ezek a tárgyak elsősorban fényképek, hivatalos levelek, könyvek (előzetes parancsnoki engedély alapján hangszer) lehetnek.

Ha a fogvatartott részére a látogató fogadása az intézeten kívül kerül engedélyezésre, akkor arra csak abban az esetben kerülhet sor, ha a látogató az intézetnél jelentkezett. A személyi azonosítás ebben az esetben is megtörténik.